FI Euroopan unionin virallinen lehti C 115/3

Neuvoston asetuksen N:o 17 19 artiklan 3 kohdan mukainen tiedonanto asiasta COMP/C.2/38.173 ja 38.453 — Englannin valioliigan mediaoikeuksien yksinoikeudellinen yhteismyynti

(2004/C 115/02)

(ETA:n kannalta merkityksellinen teksti)

1. ILMOITUS

1. Football Association Premier League Limited (FAPL) on yksityinen osakeyhtiö, joka perustettiin vuonna 1992 ja merkittiin Yhdistyneen kuningaskunnan kaupparekisteriin numerolla 02719699. Yhtiön kotipaikka on Lontoo. FAPL:ää hallinnoidaan sen yhtiöjärjestyksen sekä sen antamien sääntöjen ja määräysten mukaisesti. FAPL:n osakkaat ovat seuroja, jotka osallistuvat kunakin kautena Englannin valioliigaan.

2. FAPL:n hallitukseen kuuluvat toimitusjohtaja ja hallinnollinen puheenjohtaja, jotka seurat nimittävät yleiskokouksessa tekemällään päätöksellä. Hallituksen valtuuksia säännellään yhtiöjärjestyksellä. Yhtiöjärjestyksen 48 artiklassa rajoitetaan hallituksen valtuuksia tehdä lähetyssopimuksia ennen kuin siihen on saatu ennakkolupa seurojen yleiskokouksessa tehdyllä päätöksellä (1). Seurojen hyväksyvä päätös edellyttää kahden kolmasosan osuutta annetuista äänistä.

3. Komissio aloitti 23. kesäkuuta 2001 oma-aloitteisesti Englannin valioliigan otteluihin sovellettujen yhteismyyntijärjestelyiden tutkinnan. Komissio otti yhteyttä FAPL:ään, joka antoi 21. kesäkuuta 2002 ilmoituksen järjestelyistä. FAPL haki EY:n perustamissopimuksen 81 artiklan 1 kohdan mukaista puuttumattomuustodistusta tai vaihtoehtoisesti 81 artiklan 3 kohdan mukaista poikkeuslupaa valioliigan otteluiden mediaoikeuksia koskeville yhteismyyntijärjestelyilleen. FAPL myy mediaoikeuksia sen jäseninä kulloinkin olevien seurojen puolesta. FAPL on tämän vuoksi yritysten yhteenliittymä ja mediaoikeuksia koskevassa päätöksessä on siten kyse yrityksen yhteenliittymän päätöksestä.

2. VÄITETIEDOKSIANTO

4. Ilmoitettujen järjestelyiden mukaan FAPL:lle myönnetään yksinoikeus Englannin valioliigan otteluiden mediaoikeuksien myyntiin. Tämä estää seuroja toteuttamasta itsenäisesti näiden oikeuksien käyttöön liittyviä liiketoimia. FAPL neuvottelee ja tekee valioliigan mediaoikeuksien käyttöä koskevat sopimukset.

5. Komissio lähetti joulukuussa 2002 FAPL:lle väitetiedoksiannon. Väitetiedoksiannossa analysoitiin oikeuksien yhteismyyntiä koskevaa horisontaalista sopimusta ja sopimuksen käytännön soveltamista.

6. Kyseiset järjestelyt rajoittavat kilpailua jalkapallo-otteluiden mediaoikeuksien hankintaketjun alkupään markkinoilla. Kyseiset markkinat ovat tiukasti sidoksissa hankintaketjun loppupään markkinoihin, joilla kyseisiä oikeuksia käytetään palveluiden tarjoamiseksi kuluttajille. Kaupallisesti tärkeimmät näistä markkinoista ovat tv-lähetysoikeuksien markkinat, joilla maksuttomat televisiokanavat kilpailevat mainostajista ja maksutelevisiokanavat tilaajista. Tämän vuoksi kilpailun rajoitukset vaikuttavat myös hankintaketjun loppupään markkinoihin. Jalkapallo on osoittautunut paitsi televisiopalveluiden kehittämistä vauhdittavaksi tekijäksi, myös maksuttomien televisiokanavien keskeiseksi ohjelmasisällöksi.

7. Väitetiedoksiannossa todettiin, että yhteismyynnistä mediamarkkinoilla mahdollisesti saatavat tehokkuusedut ja hyöty kumoutuivat FAPL:n noudattaman liiketoimintatavan vuoksi. Tähän oli syynä se, että suurten mediaoikeuspakettien yksinoikeudellinen yhteismyynti loi esteitä markkinoillepääsylle ja erilaisia rajoituksia FAPL:n tuotokselle sekä rajoitti tuotteiden ja markkinoiden kehitystä. Lisäksi FAPL:n yleinen myyntipolitiikka sulki hankintaketjun loppupään markkinat. Rajoitukset vahvistivat tämän vuoksi mediamarkkinoiden keskittymistä ja haittasivat media-alan toimijoiden välistä kilpailua.

8. FAPL antoi 18. maaliskuuta 2003 väitetiedoksiantoon virallisen vastauksensa, jossa se kiisti väitteen, jonka mukaan sen ilmoittamat järjestelyt rajoittavat kilpailua markkinoilla.

9. Monet kolmannet osapuolet hyväksyttiin omasta pyynnöstään asianomaisiksi kolmansiksi menettelyyn. Myös monet muut osapuolet esittivät huomautuksia ilmoitetuista järjestelyistä. Huomautuksissa ei esitetty ilmoitettuja järjestelyitä tukevia uusia väitteitä FAPL:n ilmoituksessaan esittämien väitteiden lisäksi. FAPL vetosi väitteissään pääasiassa yhteisvastuullisuuteen, urheilun yhteiskunnallisiin ja taloudellisiin näkökohtiin sekä köyhien ja rikkaiden seurojen ja yhdistysten väliseen tasapainoon urheilukilpailuissa. Eräät kolmannet väittivät kuitenkin huomautuksissaan, että yhteisvastuullisuuteen liittyvät toimenpiteet ovat tällä hetkellä riittämättömiä ja poikkeusluvan myöntäminen edellyttäisi niiden parantamista. Toiset kolmannet väittivät, että vaikka yhteismyynti on tehokas tapa myydä joitakin tuotteita, FAPL:n vahva asema monilla eri mediamarkkinoilla aiheutti sen, että yhteismyynnillä oli käytännössä kielteisiä vaikutuksia kyseisiin markkinoihin.

10. Vaikka FAPL kiisti järjestelyidensä rajoittavan kilpailua, se aloitti sovintoratkaisua koskevat neuvottelut komission kanssa vastattuaan komission väitetiedoksiantoon. Neuvotteluiden tuloksena järjestelyihin tehtiin kesäkuussa 2003 joitakin muutoksia. FAPL esitti alustavan suunnitelman mahdolliseksi uudeksi liiketoimintatavakseen. Suunnitelmaan sisältyi Englannin valioliigan kaikkien mediaoikeuksien, kuten radio-, televisiointi-, Internet- ja UMTS-oikeuksien sekä fyysisiin tiedonsiirtovälineisiin liittyvien oikeuksien (DVD, VHS, CD-ROM jne.) uutta jaottelua kuvaava taulukko.

11. Tämän jälkeen FAPL julkisti heinäkuussa 2003 tarjouskilpailun kausien 2004—2007 mediaoikeuksista. Tarjouskilpailu koski erityisesti neljää suorista tv-lähetysoikeuksista koottua pakettia, jotka kaikki myönnettiin BSkyB:lle.

12. Komissio esitti joitakin epäilyjä tarjotuista oikeuksista sekä tarjouskilpailumenettelyn kulusta ja tuloksesta. Vuoden 2003 jälkipuoliskolla käytiin lisäneuvotteluita sovintoratkaisusta. Niiden päätteeksi tehtiin joulukuussa 2003 alustava sopimus, joka sisälsi sekä FAPL:n että BSkyB:n antamia sitoumuksia.

13. Tässä tiedonannossa pyydetään huomautuksia FAPL:n tarjoamista sitoumuksista, joilla se pyrkii ratkaisemaan komission joulukuussa 2002 antamassa väitetiedoksiannossa yksilöimät ongelmakohdat. BSkyB:n tarjoamat sitoumukset koskevat ongelmia, jotka liittyvät tarjoukseen ja suorista tv-lähetysoikeuksista koottujen pakettien myöntämiseen BSkyB:lle. BskyB:n sitoumukset eivät kuulu tämän tiedonannon soveltamisalaan vaan ovat osa kyseisten oikeuksien mahdollisten ostajien erillistä kuulemismenettelyä.

3. MEDIAOIKEUKSIA KOSKEVAT TARKISTETUT EHDOTUKSET

14. FAPL:n yhteismyyntijärjestelyihin tehtävät muutokset toteutetaan kahdessa vaiheessa. Ensimmäinen vaihe on jo lopuillaan ja koskee kausille 2004–2007 myönnettäviä mediaoikeuksia. Toinen vaihe käynnistetään tarjouskilpailumenettelyllä, joka kattaa kauden 2007 ja sitä seuraavat kaudet.

15. FAPL:n keskitetysti hallinnoimat oikeudet, joita FAPL ei saa myytyä tai jotka myydään mutta jäävät pääosin käyttämättä, palautetaan seuroille itsenäistä käyttöä varten.

3.1 Televisiointioikeudet

Yleiset periaatteet

16. FAPL myöntää Englannin valioliigan televisiointioikeudet lähetystoiminnan harjoittajille tarjouskilpailun perusteella. Televisiointioikeuksia koskevat sopimukset tehdään enintään kolmeksi valioliigan ottelukaudeksi.

17. FAPL edellyttää tietyn ottelumäärän lähettämistä lauantai-iltapäivisin valioliigan perinteiden ylläpitämiseksi. Jotkin ottelut pelataan edelleen lauantai-iltapäivänä klo 15. Jalkapalloliiton päätettyä kieltää sen lauantai-iltapäivän pääotteluohjelman puitteissa pelattavien jalkapallo-otteluiden lähettämisen (2) kyseisiä otteluita ei voida enää televisioida suorana. FAPL noudattaa edelleen myös muita puolueettomia aikataulurajoituksia, jotka perustuvat muun muassa poliisiviranomaisten vaatimuksiin, ja rajoituksia, jotka aiheutuvat valioliigan seurojen osallistumisesta muihin turnauksiin.

18. FAPL tarjoaa televisiointioikeuksiaan monena eri pakettina, mutta kuhunkin pakettiin sisältyvien oikeuksien määrä voi vaihdella eri aikoina. FAPL asettaa saataville lähes reaaliaikaisen lähettämisen mahdollistavia paketteja otteluihin, joita ei ole lupa lähettää suorana lähetyksenä. Lisäksi FAPL tarjoaa maksuttoman lähetystoiminnan harjoittajille koostepaketteja, joita voidaan tarjota vain maksuttoman lähetystoiminnan harjoittajille.

19. FAPL ja jalkapalloseurat voivat käyttää lauantain otteluiden lykättyjä televisiointioikeuksia sunnuntaina alkaen keskiyöstä ja muiden otteluiden oikeuksia ottelun jälkeisenä päivänä alkaen keskiyöstä. FAPL:n on käytettävä kyseisiä oikeuksia koko valioliigaan liittyvän toiminnan osalta; yksittäiset jalkapalloseurat puolestaan voivat käyttää oikeuksia pelaamiensa otteluiden lähettämiseksi, mutta käytön on oltava selkeästi seurakohtaista eikä sitä saa yhdistää muiden seurojen oikeuksien käyttöön valioliigan ohjelmatarjonnan kanssa kilpailevan tarjonnan luomiseksi. Jalkapalloseurat voivat kuitenkin tietyin edellytyksin yhdistää televisiointioikeuksiaan jakaakseen tuotanto- tai jakelukustannuksia. Näitä seurojen yhdistettyjä oikeuksia voidaan käyttää vain seurojen omilla kanavilla.

20. Seura, joka päättää olla käyttämättä televisiointioikeuksiaan seurakanavalla, voi kuitenkin myydä kotiotteluidensa televisiointioikeudet jollekin lähetystoiminnan harjoittajalle ottelua seuraavana päivänä alkaen keskiyöstä. Kyseiset ottelut voidaan lähettää kokonaisuudessaan kertaluontoisesti maksuttomana tai maksullisena tv-lähetyksenä mihin kellonaikaan tahansa ennen valioliigan otteluiden seuraavan täyden ottelukierroksen alkua. Seurojen oikeuksia ei voida myydä siten, että niiden käyttäjä voisi tarjota tuotetta, joka on ristiriidassa FAPL:n etujen tai keskitetysti markkinoitujen pakettien haltijoiden etujen kanssa, tai siten, että keskitetystä tuotemerkin käytöstä ja/tai markkinoinnista saatavat edut kumoutuvat. Tämän vuoksi enintään kaksi seuraa voi myydä samalle lähetystoiminnan harjoittajalle lähetysoikeudet kotiotteluunsa, joka sisältyy kymmenestä valioliigan ottelusta koostuvaan täyteen ottelukierrokseen. Lähetystoiminnan harjoittajien on lisäksi varmistettava, että yhden seuran kotiottelun osuus on enintään 30 prosenttia seurojen myymiin oikeuksiin enemmässä tai vähemmässä määrin perustuvan ohjelman kokonaiskestosta ja kahden seuran kotiotteluiden osuus enintään 50 prosenttia.

21. Vastoin aiempaa käytäntöään FAPL vaatii aina erilliset tarjoukset kullekin Yhdistyneessä kuningaskunnassa ja Irlannissa myytävälle mediaoikeuspaketille. Lisäksi FAPL asettaa nykyisen sopimuksen voimassaoloaikana saataville yhden lisäottelun lähetettäväksi Irlannissa suorana lauantaisin klo 15 ja tarkkailee jatkossa, olisiko sen asetettava saataville useampia otteluita.

Kaudet 2004—2007

22. Uusien sopimusten nojalla on asetettu saataville aiempaa enemmän suoria lähetysoikeuksia. Kausien 2004—2007 aikana lähetetään suorana 138 ottelua vuodessa, kun edellisen sopimuksen nojalla lähetettiin suorana 106 ottelua vuodessa. BSkyB osti kaikki neljä suorista lähetysoikeuksista koostuvaa pakettia. BSkyB:n tarjouksiin ja niiden käsittelyn tuloksiin liittyi erillisiä kilpailuongelmia, joiden ratkaisemiseksi BSkyB on antanut sitoumuksia. Komissio järjesti erillisen kuulemismenettelyn osapuolille, jotka ovat kiinnostuneita nimenomaan BSkyB:n antamista sitoumuksista.

23. Lähes reaaliaikaisia tv-lähetyksiä koskevat oikeudet myytiin yhtenä, 242 ottelun pakettina. Tämä paketti asetetaan saataville viikonloppuisin kahdessa vaiheessa: lauantaisin ensimmäinen ottelu asetetaan saataville ottelupäivänä alkaen klo 20.30 ja loput ottelut asetetaan saataville koostepaketin ensimmäisen lähetyksen jälkeen tai klo 22 sen mukaan, kumpi on aikaisempi.

Kausi 2007 ja sitä seuraavat kaudet

24. Kaudelle 2007 ja senjälkeisille kausille myönnettävistä oikeuksista lähtien FAPL noudattaa käytäntöä, jonka mukaan kaikkia keskitetysti markkinoituja suorien lähetysoikeuksien paketteja ei voida myydä yksinoikeudella yhdelle ostajalle. Pakettien myynnissä otetaan edelleen huomioon vallitsevat markkinaolosuhteet, lähetystoiminnan harjoittajien vaatimukset ja valioliigan otteluiden näkyvyyden lisäämistä koskeva tavoite.

25. FAPL ja komissio teettävät yhdessä riippumattoman taloustutkimuksen, jonka tarkoituksena on arvioida Yhdistyneen kuningaskunnan markkinoilla muuttujia, joiden puitteissa määräävässä asemassa olevan tarjoajan suorien lähetysoikeuksien paketista tekemää muuttuvaa tarjousta (ts. tarjousta, jonka ehdot vaihtelevat sen mukaan, mitä muita paketteja myönnetään) voidaan pitää perusteltuna siksi, että kyseisillä paketeilla on suuri taloudellinen ja kaupallinen merkitys kyseiselle tarjoajalle.

3.2 Internet

26. Sekä FAPL (kaikkien otteluiden osalta) että seurat (pelaamiensa otteluiden osalta) voivat tarjota videoaineistoa Internetissä ottelupäivänä alkaen keskiyöstä.

27. Kuten muiden oikeuksien tapauksessa, myös näitä lähetysrajoituksia tarkkaillaan jatkuvasti.

3.3 Langattomat kolmannen sukupolven tuotteet ja UMTS-tuotteet

28. Sekä FAPL (kaikkien otteluiden osalta) että seurat (pelaamiensa otteluiden osalta) voivat tarjota audio- ja videoaineistoa UMTS-palveluiden välityksellä. FAPL (siinä määrin kuin se on UEFA:n perussäännön 48 artiklan täytäntöönpanon jälkeen mahdollista) myy matkapuhelimen välityksellä tarjottavia otteita suorista otteluista (viipeet rajoittuvat otteiden tekniseen mukauttamiseen tarvittavaan aikaan). Seurat voivat tarjota matkapuhelinaineistoa ottelua seuraavana päivänä alkaen keskiyöstä.

29. Kuten muiden oikeuksien tapauksessa, myös näitä lähetysrajoituksia tarkkaillaan jatkuvasti.

3.4 Radiolähetysoikeudet

30. FAPL on asettanut saataville aiempaa enemmän radiolähetysoikeuksia ja sallinut kahden ottelun koko maan kattavat suorat lähetykset lauantai-iltapäivisin. Koska radioalan kapasiteetin odotetaan kasvavan seuraavina vuosina, saataville asetettavien otteluiden määrää tarkkaillaan.

KOMISSION AIKOMUKSET

31. Edellä esitetyn perusteella komissio aikoo tehdä asetuksen (EY) N:o 1/2003 voimaantulon jälkeen päätöksen FAPL:n tarjoamien sitoumusten katsomisesta lainvoimaisiksi ja lopettaa sen jälkeen asian käsittelyn.

32. FAPL:n sitoumusten koko tekstin voi pyytää sähköpostitse osoitteesta Kevin.Coates@cec.eu.int.

33. Ennen kyseisen päätöksen tekemistä komissio kehottaa kolmansia lähettämään huomautuksensa kuukauden kuluessa tämän tiedonannon julkaisemisesta viitteellä ”COMP/38.173 — Englannin jalkapalloliiton valioliigan lähetysoikeuksien yksinoikeudellinen yhteismyynti” osoitteeseen: Euroopan komissio Kilpailun pääosasto Antitrust Registry Toimisto J-70 0/18 B-1049 Bryssel Faksi (32-2) 295 01 28 sähköposti: Kevin.Coates@cec.eu.int

(1) FAPL:n yhtiöjärjestyksen 48 artiklassa määrätään seuraavaa: ”The Board shall not in relation to any dealings relating to television, broadcasting, sponsorship or like transactions or other matters materially affecting the commercial interests of the Members enter into any contract or agreement or conduct themselves in any way as would bind the [FAPL] to any contract or agreement without the prior authority or approval by Resolution of the Members.” (Hallitus ei saa tehdä sopimuksia, jotka liittyvät televisiointiin, yleisradiointiin, sponsorointiin ja muihin jäsenten kaupallisiin etuihin olennaisesti vaikuttaviin asioihin, eikä toimia tavalla, joka sitoisi [FAPL:n] sopimukseen ilman jäsenten päätöksellä annettua ennakkolupaa.)

(2) Tämä sallitaan UEFA:n perussäännön 48 artiklassa ja UEFA:n lähetysoikeussäännöksen 3 artiklassa, joka koskee lähetyskiellon kattamia tunteja (nk. blocked hours).